Fostul director al Liceului Tehnologic din Vernești (Buzău) Viorel Mirițescu este cercetat pentru complicitate la trafic de influență, lovire și lipsire de libertate, după ce ar fi bătut un tânăr care l-a denunțat pentru că i-ar fi cerut mită să-l ajute să promoveze bacalaureatul.

Potrivit unui comunicat transmis, marți, de Parchetul Tribunalului Buzău, procurorii fac cercetări pentru trafic de influență și complicitate la trafic de influență, în legătură cu promovarea probelor la examenul de bacalaureat din anii 2013 și 2014, fiind vizați profesori și alți angajați ai unor instituții de învățământ din județul Buzău.

„În cauză sunt cercetate patru persoane care au calitatea de inculpați, împotriva acestora dispunându-se măsuri preventive. Pentru unul din inculpați Parchetul Tribunalului Buzău a formulat propunere de arestare preventivă, care a fost admisă de Tribunalul Buzău. Față de unul din inculpați se efectuează concomitent cercetări și pentru comiterea unor infracțiuni contra persoanei”, se arată în comunicatul citat.

În acest caz a fost arestat Viorel Mirițescu, surse din rândul anchetatorilor spunând că acesta a săvârșit faptele de care este acuzat în calitate de director al Liceului Tehnologic din Vernești. Conform surselor citate, în acest caz este vizat și personal nedidactic de la un liceu din municipiul Buzău.

Viorel Mirițescu a fost arestat preventiv sâmbătă, iar în urma recursului depus de acesta și judecat, luni, la Curtea de Apel, măsura arestării preventive a fost înlocuită cu cea a controlului judiciar.

„În baza art. 204 Cod procedură penală admite contestația formulată de inculpatul Mirițescu Viorel împotriva încheierii nr. 80 pronunțate în Camera de consiliu în 8.11.2014, de judecătorul de drepturi și libertăți din cadrul Tribunalului Buzău. Desființează încheierea atacată și pe fond respinge propunerea de arestare preventivă. În baza art. 227 alin. 2 rap. la art.211 Cod procedură penală dispune luarea măsurii controlului judiciar față de inculpatul Mirițescu Viorel”, se arată în sentința dată de magistrații Curții de Apel, publicată pe portalul instanțelor.

Potrivit unor surse din cadrul anchetatorilor, Viorel Mirițescu este cercetat pentru complicitate la trafic de influență, lovire, lipsire de libertate și alte violențe, după ce ar fi bătut un absolvent care l-ar fi denunțat pentru că i-ar fi cerut mită pentru a-l ajuta să promoveze examenul de bacalaureat.

În urma acestui scandal, Mirițescu a fost destituit din funcția de director al Liceului Tehnologic din Vernești de către conducerea Inspectoratului Școlar Județean Buzău.

„În urma anunțului pe care l-am primit de la Parchet, domnul director a fost înlocuit. I-a încetat imediat detașarea în interesul învățământului pe o funcție de conducere și a fost numit un alt director. A fost implicat, el ca persoană, și o altă persoană din sistemul nostru, dar nu cadru didactic. Nu putem demara și noi o anchetă acolo pentru că e o anchetă în curs a Parchetului”, a declarat, marți, pentru MEDIAFAX inspectorul general al ISJ Buzău, Geta Burducea.

Viorel Mirițescu este inginer de profesie și predă discipline tehnice.